**Құрметті ұстаздар қауымы, ардақты ардагерлер,**

**мереке қонақтары!**

Баршаңызды бүгінгі төл мерекеміз-Ұстаздар күнімен құттықтаймын!  
«Білімдіден шыққан сөз, талаптыға болсын кез»,-деп ұлы Абай айтқандай, Ұстаз әрқашан ілім мен ізгілікті алға қоятын тұлға. Ұстаз болашақ азаматтарды ғана емес, бүкіл болашақ қоғамды қалыптастырады. Олай болса, ұстаздардың еңбегі тек бүгіннің ғана емес, келешектің, болашақтың жемісін мәпелейтін, қоғамды ілгері бастыратын бірден-бір күш екенін аңғарамыз.

Құрметті ардагер ұстаздар

Сіздер осы білім саласында ұзақ жылдар бойы еңбек етіп, талай жастарды қанаттарын қатайтып, үлкен өмірге бір кірпіш болып қалануына бағыттадыңыздар. «Ұлттық құндылыққа қанығып өскен өреннің танымы терең, ділі берік болады»,-деді мемлекет басшымыз Қасым-Жомарт Токаев тамыз конференциясында сөйлеген сөзінде. Сіздердің осы ұлттық мектепте ұлттық құндылықтарды оқушылардың бойына сіңіре отырып, атқарған еңбектеріңіз-бүгінгі ұрпақтардың бойынан жарқын көрініс табуда. Сіздердің салған жолдарыңыз осы мектептің бүгінгі ұстаздарымен жалғастырылуда. Бүгінгі «Ұстаздар күні» мерекесінде Сіздерге ұрпақ тәрбиелеу жолындағы толымды еңбектеріңізге шын пейілмен алғыс айта отырып, отбасыларыңызға амандық, дендеріңізге саулық тілейміз! Әрқашан өсірген шәкірттеріңіздің алғысы мен құрметіне бөлене беріңіздер.

Құрметті ұжым!

# Ел басының Қазақстан халқына арнаған Жолдауында Білім беру мен ғылым саласы – еліміздің басты басымдықтарының бірі делінген.

Сондықтан да қазіргі елімізде жүріп жатқан жаhандану дәуірінде адам капиталына, білім саласына қойылатын талаптар мүлдем өзгеше болып отыр. Білімі терең, ойы озық, «Жеті түрлі ілім білетін» ұрпақты тәрбиелеу-бүгінгі күннің негізгі міндеті.

Ұстаз мамандығы қай қоғамда да, қай заманда да қадірлі де құрметті бола білді. Ал бүгінгі күні мемлекет тарапынан ұстаздарға деген құрмет, оларды қорғау, материалдық жағдайларын жақсарту, күн талабына сай білім беру үшін қажетті жағдайлар туғызып, инновациялық МТБ-мен қамтамасыз ету мәселелерінің жүзеге асып жатқанына өзіміз куә болудамыз .Оның барлығы білім сапасын арттыруға, кәсіби шеберлікті нығайтуға, мұғалімдердің әлеуметтік мәртебесін жоғарылатуға ықпал ететіні сөзсіз.

Қоғамдағы осындай тың серпілістер бізді қуаттандырып, жаңа биіктерге құлшындырады.

Құрметті ұстаздар!

Сіздерге өскелең ұрпақ тәрбиелеудегі өрелі жұмыстар және еліміздің ұлағатты ұрпақтарын тәрбиелеу жолындағы абыройлы істеріңізге толымды табыс тілеймін. Қызығы мен шыжығы қатар жүретін ұстаздық жолдарыңыз тек өрлеу мен өсуге бастасын.

Сіздердің отбасыларыңыздың берекелі, ұжымдарыңыздың мерекелі, көңілдеріңіздің шуақты, денсаулықтарыңыздың қуатты, істеріңіздің алтын, жүздеріңіздің жарқын болуына, жүректеріңізге нұр, қадамдарыңызға гүл бітуіне шын жүректен тілектеспін.

Ендігі кезекті ұстаздарды марапаттау сәтіне берейік.

Қыркүйектің соңғы жексенбісі «Еңбек күнін» атап өткен болатынбыз. Сол орайда мектебімізде жұмыс жасап отырған, еңбек өтілі 25 жылдан жоғары ұстаздарымызды да құттауды жөн көрдік.